Likumprojekts

**Likums par fiziskās personas atbrīvošanu no parādsaistībām**

**I nodaļa
Vispārīgie noteikumi**

**1. pants. Likuma mērķis**

Likuma mērķis ir atbrīvot fizisko personu, kurai ir vai šajā likumā noteiktajā laikposmā ir bijis trūcīgās vai maznodrošinātās personas statuss, no likumā minētajām parādsaistībām, veicinot personas maksātspējas atjaunošanu un finanšu pratības stiprināšanu, tādējādi sekmējot personas līdzdalību ekonomiskajā vidē.

**2. pants. Likuma darbības joma**

Likums attiecas uz fizisko personu, kurai nav iespēju nokārtot parādsaistības, kas radušās no patērētāja kreditēšanas līguma Patērētāju tiesību aizsardzības likuma izpratnē un kurām iestājies izpildes pienākums, un kuras nesasniedz Maksātnespējas likumā noteikto fiziskās personas maksātnespējas procesa pazīmju slieksni.

**3. pants. Fiziskās personas atbrīvošana no parādsaistībām**

(1) Fiziskās personas atbrīvošana no parādsaistībām ir tiesiska rakstura pasākumu kopums, kura mērķis ir dot iespēju fiziskajai personai, kuras manta un ienākumi nav pietiekami visu saistību segšanai viņas sociālā un ekonomiskā stāvokļa dēļ, tikt atbrīvotai no šajā likumā minētajām parādsaistībām un stiprināt attiecīgās personas finanšu pratību.

(2) Fiziskās personas atbrīvošanu no parādsaistībām katra fiziskā persona var izmantot vienu reizi (arī tad, ja persona pēc pieteikuma pieņemšanas nav atbrīvota no parādsaistībām vai atbrīvošana no parādsaistībām atcelta saskaņā ar šā likuma 22. pantu).

**4. pants.** **Piemērojamie principi**

(1) Atklātības princips – lai nodrošinātu uzticamību, informācija par parādnieka finansiālo stāvokli ir pieejama visām iesaistītajām personām, tādējādi veicinot šo personu interešu ievērošanu un atbrīvošanas no parādsaistībām mērķu sasniegšanu. Izņēmums ir informācija, kuras neierobežota izpaušana varētu kaitēt parādnieka vai kreditoru likumīgajām interesēm.

(2) Labticības princips – iesaistītajām personām savas tiesības jāizmanto un pienākumi jāizpilda labā ticībā. Parādnieks un kreditors nedrīkst izmantot procesu, lai netaisnīgi iedzīvotos.

(3) Nenovēršamas atbildības princips – iesaistītās personas sniedz tikai patiesu informāciju.

(4) Skarto kreditoru vienlīdzības princips – kreditoriem, kas norādīti pieteikumā par fiziskās personas atbrīvošanu no parādsaistībām (turpmāk II un III nodaļā – pieteikums), tiek dotas vienādas iespējas izteikt savus iebildumus pret fiziskās personas atbrīvošanu no parādsaistībām.

**II nodaļa
Pamatnosacījumi fiziskās personas atbrīvošanai no parādsaistībām**

**5. pants.** **Fiziskās personas atbrīvošanas no parādsaistībām subjekti**

(1) Fiziskās personas atbrīvošanas no parādsaistībām subjekts var būt fiziskā persona, ja vienlaikus pastāv šādi nosacījumi (turpmāk – parādnieks):

1) fiziskā persona atbilst vienai no šādām pazīmēm:

a) tā pēdējos 12 mēnešus ir bijusi Latvijas Republikas nodokļu maksātāja,

b) tai pēdējos 12 mēnešus ir bijusi deklarētā dzīvesvieta Latvijas Republikā, un tā saņem sociālos maksājumus no Latvijas Republikas valsts vai pašvaldības budžeta līdzekļiem;

2) fiziskās personas vidējie ienākumi mēnesī (neskaitot tās summas, uz kurām atbilstoši Civilprocesa likumam nevar vērst piedziņu) pēdējo 12 mēnešu laikā nesasniedza valstī noteiktās minimālās mēneša darba algas apmēru normālā darba laika ietvaros pieteikuma iesniegšanas dienā;

3) fiziskajai personai nav kreditoru, kuru prasījuma tiesības pret attiecīgo fizisko personu ir nodrošinātas ar komercķīlu, zemesgrāmatā vai kuģu reģistrā reģistrētu hipotēku uz attiecīgās fiziskās personas vai trešās personas mantu;

4) fiziskajai personai nav parādsaistību vai mantas ārpus Latvijas Republikas;

5) fiziskajai personai pēdējā gada laikā pirms pieteikuma iesniegšanas vismaz trīs mēnešus ir bijis trūcīgās vai maznodrošinātās personas statuss.

(2) Parādnieka aizbildnis vai aizgādnis īsteno parādnieka tiesības un pienākumus saskaņā ar Civillikumu.

(3) Fiziskās personas atbrīvošana no parādsaistībām nav piemērojama Latvijas Republikas Uzņēmumu reģistra vestajos reģistros reģistrētam subjektam vai Valsts ieņēmumu dienesta nodokļu maksātāju reģistrā kā saimnieciskās darbības veicējam reģistrētai personai, kurai ir sociālo maksājumu saistības pret nodarbinātajām personām.

**6. pants.** **Nosacījumi fiziskās personas atbrīvošanai no parādsaistībām**

(1) Parādniekam var piemērot fiziskās personas atbrīvošanu no parādsaistībām, ja vienlaikus pastāv šādi nosacījumi:

1) parādniekam nav iespēju nokārtot parādsaistības, kurām iestājies izpildes pienākums;

2) visu parādsaistību pamatparāda un blakus saistību kopējais apmērs pārsniedz divu valstī noteikto minimālo mēneša darba algu apmēru normālā darba laika ietvaros, bet nepārsniedz 5000 *euro*;

3) parādsaistības ir radušās no patērētāja kreditēšanas līguma Patērētāju tiesību aizsardzības likuma izpratnē.

(2) Šā panta pirmās daļas 2. un 3. punktā minētajās parādsaistībās neietver parādsaistības:

1) kas radušās, noslēdzot patērētāja kreditēšanas līgumu, saskaņā ar kuru kredīta devēja glabāšanā kā nodrošinājums nodota kāda lieta un parādnieka atbildība ir ierobežota tikai ar ieķīlāto lietu;

2) kas radušās pēdējo triju mēnešu laikā pirms pieteikuma iesniegšanas;

3) kuru pamatparāda apmērs pieteikuma iesniegšanas dienā ir vairāk nekā 80 procenti no attiecīgās parādsaistības sākotnējā apmēra.

(3) Ja pieteikuma iesniegšanas dienā parādsaistības izpildes pienākums ir iestājies daļēji, uzskatāms, ka izpildes pienākums iestājies par visu saistību kopumā.

**7. pants. Ierobežojumi fiziskās personas atbrīvošanas no parādsaistībām piemērošanai**

Fiziskās personas atbrīvošana no parādsaistībām nav piemērojama personai:

1) kura jau ir tikusi atbrīvota no parādsaistībām;

2) kuras pieteikums pēc tā pieņemšanas ir noraidīts;

3) kuras atbrīvošana no parādsaistībām ir atcelta saskaņā ar šā likuma 22. pantu;

4) uz kuru attiecināmi Maksātnespējas likuma 130. pantā minētie ierobežojumi;

5) kura negodprātīgi izmanto šajā likumā noteiktās tiesības.

**8. pants.** **Fiziskās personas atbrīvošanas no parādsaistībām publicitāte**

(1) Atbildīgā iestāde maksātnespējas reģistrā par fiziskās personas atbrīvošanu no parādsaistībām ieraksta šādas ziņas:

1) parādnieka vārds, uzvārds un personas kods;

2) datums, kad pieņemts pieteikums;

3) pieteikuma izskatīšanas rezultāts (parādnieks atbrīvots no parādsaistībām, parādnieks nav atbrīvots no parādsaistībām, pieteikuma izskatīšana izbeigta, jo parādnieks ir miris), tai skaitā norādot:

a) notariālā akta vai atteikuma datumu,

b) notariālā akta vai atteikuma numuru,

c) ziņas par zvērinātu notāru, kurš taisījis notariālo aktu vai atteikumu, – vārds, uzvārds un amata vieta (attiecīgās apgabaltiesas darbības teritorija);

4) ja attiecināms, datums, kad pieņemts tiesas spriedums, ar ko atceļ fiziskās personas atbrīvošanu no parādsaistībām, tai skaitā norādot lietas numuru un tiesas nosaukumu;

5) ziņas par šā likuma 21. pantā minēto pienākumu un ierobežojumu izbeigšanos, ja konstatēts, ka fiziskā persona ir mirusi;

6) ieraksta izdarīšanas datums.

(2) Šā panta pirmajā daļā minētās ziņas var tikt publicētas arī citos reģistros, informācijas sistēmās vai datubāzēs.

(3) Šā panta pirmajā daļā minētās ziņas publisko maksātnespējas reģistrā:

1) no dienas, kad izdarīts ieraksts par pieteikuma pieņemšanu, līdz dienai, kad izdarīts ieraksts par attiecīgā pieteikuma izskatīšanas rezultātu;

2) divus gadus pēc dienas, kad izdarīts ieraksts par pieteikuma izskatīšanas rezultātu, ja parādnieks atbrīvots no parādsaistībām;

3) vienu gadu pēc dienas, kad izdarīts ieraksts par pieteikuma izskatīšanas rezultātu, ja parādnieks nav atbrīvots no parādsaistībām vai pieteikuma izskatīšana izbeigta, jo parādnieks ir miris;

4) ja attiecināms, divus gadus pēc dienas, kad izdarīts ieraksts par datumu, kurā stājies spēkā tiesas spriedums, ar ko atceļ fiziskās personas atbrīvošanu no parādsaistībām. Ja tiesas spriedums stājas spēkā pēc šīs daļas 2. punktā minētā termiņa beigām, maksātnespējas reģistrā tiek atjaunoti ieraksti par šā panta pirmajā daļā minētajām ziņām.

(4) Atbildīgā iestāde šā panta pirmajā daļā minētās ziņas pēc šā panta trešajā daļā minētā attiecīgā termiņa beigām maksātnespējas reģistrā glabā līdz brīdim, kad tiek konstatēts, ka fiziskā persona ir mirusi.

**III nodaļa
Kārtība fiziskās personas atbrīvošanai no parādsaistībām**

**9. pants.** **Pieteikuma iesniegšana**

(1) Parādnieks iesniedz zvērinātam notāram pieteikumu, ja pastāv šā likuma 6. pantā minētās pazīmes.

(2) Pieteikumu sagatavo atbilstoši šā likuma pielikumam. Pieteikumam pievieno dokumentus, kas pamato tajā norādītos apstākļus, un dokumentus, kurus Latvijas Banka un kredītinformācijas biroji izsnieguši viena mēneša laikā pirms pieteikuma iesniegšanas un kuros norādīta kredītu reģistra un kredītinformācijas biroju datubāzēs iekļautā informācija par parādnieku.

(3) Pieteikumu iesniedz zvērinātam notāram, kurš praktizē tajā apgabaltiesas darbības teritorijā, kurā ir parādnieka deklarētā dzīvesvieta, bet, ja tādas nav, – parādnieka dzīvesvieta.

(4) Pēc fiziskās personas lūguma zvērināts notārs var sniegt informatīvu atbalstu pieteikuma sagatavošanā.

(5) No pieteikuma iesniegšanas dienas līdz dienai, kad zvērināts notārs atteicies apliecināt pieteikumu, vai līdz pieteikuma atsaukšanas dienai, vai līdz pieteikuma pieņemšanas dienai parādniekam ir:

1) liegts uzņemties jaunas saistības, kas atbilst šā likuma 6. panta pirmās daļas 3. punktā minētajām pazīmēm;

2) pienākums pildīt saistības, kas nav iekļautas pieteikumā.

**10. pants. Pieteikuma apliecināšana**

(1) Zvērināts notārs apliecina pieteikumu, taisot to kā notariālo aktu, ja nav konstatējama parādnieka neatbilstība kādai no šajā likumā noteiktajām prasībām vai ierobežojumiem.

(2) Pieteikuma apliecināšana nav pārsūdzama vai apstrīdama prasības ceļā.

**11. pants. Pieteikuma atsaukšana**

Parādnieks ir tiesīgs atsaukt pieteikumu 14 dienu laikā no tā apliecināšanas dienas.

**12. pants. Pieteikuma pieņemšana un tās sekas**

(1) Ja parādnieks neatsauc pieteikumu, tad pēc šā likuma 11. pantā minētā termiņa beigām pieteikums uzskatāms par pieņemtu un iestājas šādas sekas:

1) attiecībā uz pieteikumā norādītajām parādsaistībām aptur izpildu lietvedību lietās par piespriesto, bet nepiedzīto summu piedziņu un lietās par parādnieka saistību izpildīšanu tiesas ceļā;

2) attiecībā uz pieteikumā norādītajām parādsaistībām apstājas aizdevuma (kredīta) lietošanas procentu pieaugums, likumisko procentu pieaugums, līgumsoda pieaugums (tai skaitā procentos izteikta līgumsoda pieaugums) un nokavējuma procentu pieaugums;

3) parādniekam liegts uzņemties jaunas saistības, kas atbilst šā likuma 6. panta pirmās daļas 3. punktā minētajām pazīmēm.

(2) Par pieteikuma pieņemšanu zvērināts notārs nekavējoties paziņo atbildīgajai iestādei, kas veic ierakstus maksātnespējas reģistrā, un nosūta paziņojumu:

1) parādniekam;

2) pieteikumā norādītajiem kreditoriem;

3) zvērinātam tiesu izpildītājam, kura lietvedībā ir izpildu lieta pret parādnieku.

(3) Parādniekam ir pienākums:

1) sešu mēnešu laikā no pieteikuma pieņemšanas dienas apgūt Nodarbinātības valsts aģentūras organizētos finanšu pratības kursus;

2) pildīt saistības, kas nav iekļautas pieteikumā;

3) sniegt zvērinātam notāram informāciju, kas nepieciešama pieteikuma izskatīšanai.

**13. pants. Pieteikuma precizēšana**

(1) Parādnieks ir tiesīgs divu mēnešu laikā pēc pieteikuma pieņemšanas precizēt pieteikumā norādītās parādsaistības.

(2) Zvērināts notārs iesniegumu par pieteikuma precizēšanu taisa kā notariālo aktu, ja izmaiņas atbilst šā likuma 6. pantā noteiktajām pazīmēm. Iesniegums par pieteikuma precizēšanu kļūst par pieteikuma neatņemamu sastāvdaļu, un tas nav pārsūdzams vai apstrīdams prasības ceļā.

(3) Zvērināts notārs paziņojumu par pieteikuma precizēšanu nosūta parādniekam, kreditoram un zvērinātam tiesu izpildītājam, kura lietvedībā pret parādnieku ir izpildu lieta, uz kuru attiecas pieteikuma precizējums.

**14. pants. Kreditora tiesības iepazīties ar pieteikumu un iebildumu iesniegšana**

(1) Pieteikumā norādītajam kreditoram ir tiesības iepazīties ar pieteikumu, izņemot informāciju, kuras neierobežota izpaušana varētu kaitēt parādnieka vai citu kreditoru likumīgajām interesēm, ja vien kreditors nav pamatojis savu interesi Notariāta likuma 80. pantā noteiktajā kārtībā.

(2) Kreditoram ir tiesības triju mēnešu laikā pēc pieteikuma pieņemšanas vai pieteikuma precizēšanas (ja ar pieteikuma precizēšanu skartas attiecīgā kreditora intereses) iesniegt zvērinātam notāram pamatotus iebildumus attiecībā uz pieteikumā norādīto informāciju, kas saistīta ar attiecīgā kreditora prasījumu.

**15. pants. Parādnieka un kreditora viedokļu tuvināšana**

(1) Zvērināts notārs nekavējoties nosūta kreditora iebildumus parādniekam un aicina divu nedēļu laikā rakstveidā izteikt viedokli par kreditora iebildumiem.

(2) Zvērināts notārs pēc parādnieka viedokļa saņemšanas nekavējoties nosūta tos kreditoram.

(3) Ja parādnieks nepiekrīt kreditora iebildumiem, zvērināts notārs veic darbības, lai tuvinātu pušu viedokļus un panāktu vienošanos.

(4) Ja parādnieks un kreditors piekrīt zvērināta notāra sastādītajam vienošanās projektam, zvērināts notārs vienošanos notariāli apliecina, vienošanās kļūst par pieteikuma neatņemamu sastāvdaļu un nav pārsūdzama vai apstrīdama prasības ceļā.

**16. pants. Finanšu pratības kursi**

(1) Finanšu pratības kursu saturu nosaka un bezmaksas pieejamību nodrošina Nodarbinātības valsts aģentūra.

(2) Ja pēc finanšu pratības kursu apguves parādnieks iesniedz attiecīgu pieprasījumu, Nodarbinātības valsts aģentūra nosūta zvērinātam notāram elektronisku paziņojumu par finanšu pratības kursu apguvi.

**17. pants. Pieteikuma izskatīšanas kārtība**

(1) Ja pēc šā likuma 12. panta trešās daļas 1. punktā noteiktā termiņa beigām zvērināts notārs konstatē, ka parādnieks ir izpildījis šā likuma 12. panta trešajā daļā minētos pienākumus un nav neatrisinātu kreditoru iebildumu, kā arī nepastāv citi šķēršļi parādnieka atbrīvošanai no parādsaistībām, zvērināts notārs taisa notariālo aktu par parādnieka atbrīvošanu no parādsaistībām. Zvērināts notārs par to paziņo atbildīgajai iestādei, kas veic ierakstus maksātnespējas reģistrā, kā arī nosūta notariālo aktu:

1) parādniekam;

2) sociālajam dienestam pēc parādnieka deklarētās dzīvesvietas, bet, ja tādas nav, – pēc parādnieka dzīvesvietas;

3) zvērinātam tiesu izpildītājam, kura lietvedībā ir izpildu lieta pret parādnieku.

(2) Parādnieku atbrīvo no parādsaistībām, ja kreditora iebildumi neattiecas uz pieteikumā norādīto attiecīgā kreditora prasījumu vai kreditors šā likuma 18. panta otrajā daļā noteiktajā termiņā nav ierosinājis tiesvedību pret parādnieku un nepastāv citi šķēršļi parādnieka atbrīvošanai no parādsaistībām.

(3) Notariālie akti, kas taisīti šā panta pirmajā un otrajā daļā noteiktajā kārtībā, nav pārsūdzami vai apstrīdami prasības ceļā.

(4) Ja zvērināts notārs konstatē, ka parādnieks nav izpildījis šā likuma 12. panta trešajā daļā minētos pienākumus vai pastāv citi šķēršļi parādnieka atbrīvošanai no parādsaistībām, zvērināts notārs atsaka parādnieku atbrīvot no parādsaistībām. Zvērināts notārs par atteikumu paziņo atbildīgajai iestādei, kas veic ierakstus maksātnespējas reģistrā, kā arī nosūta atteikumu:

1) parādniekam;

2) zvērinātam tiesu izpildītājam, kura lietvedībā ir izpildu lieta pret parādnieku.

(5) Ja, izskatot pieteikumu, zvērināts notārs konstatē, ka fiziskā persona ir mirusi, zvērināts notārs izbeidz pieteikuma izskatīšanu un par to paziņo atbildīgajai iestādei, kas veic ierakstus maksātnespējas reģistrā.

**18. pants. Pieteikuma izskatīšanas atlikšana**

(1) Pieteikuma izskatīšana tiek atlikta līdz brīdim, kad tiesā ir izlemta lieta, kas līdz šā likuma 12. panta trešās daļas 1. punktā noteiktā termiņa beigām ierosināta uz kreditora pieteikuma pamata.

(2) Ja zvērināts notārs konstatē, ka parādnieks ir izpildījis šā likuma 12. panta trešajā daļā minētos pienākumus un nepastāv citi šķēršļi parādnieka atbrīvošanai no parādsaistībām, taču ir neatrisināti kreditoru iebildumi, kuru pamatā ir strīds par tiesībām, zvērināts notārs atliek pieteikuma izskatīšanu un nosaka termiņu, ne garāku par vienu mēnesi, kādā kreditors var celt prasību tiesā. Kreditors iesniedz zvērinātam notāram tiesas lēmumu par tiesvedības ierosināšanu.

(3) Ja šā panta otrajā daļā noteiktajā termiņā kreditors neiesniedz tiesas lēmumu par tiesvedības ierosināšanu, zvērināts notārs izskata pieteikumu šā likuma 17. pantā noteiktajā kārtībā, balstoties uz pieteikumā minētajām ziņām.

(4) Zvērināts notārs izskata pieteikumu saskaņā ar šā likuma 17. pantu pēc tam, kad parādnieks vai kreditors iesniedzis tiesas nolēmumu par kreditora prasību.

**19. pants. Sūdzību iesniegšanas kārtība**

Sūdzība par zvērināta notāra nepareizu rīcību un zvērināta notāra atteikšanos izpildīt likumā noteiktos pienākumus iesniedzama Notariāta likumā noteiktajā kārtībā.

**IV nodaļa
Sekas fiziskās personas atbrīvošanai no parādsaistībām un
šīs atbrīvošanas atcelšana**

**20. pants. Sekas fiziskās personas atbrīvošanai no parādsaistībām**

(1) Parādnieku atbrīvo no tām parādsaistībām, kuras norādītas pieteikumā par fiziskās personas atbrīvošanu no parādsaistībām.

(2) Ja parādnieks netiek atbrīvots no parādsaistībām, tad parādsaistību apmēram pieskaita tās summas, kuru skaitījums tika apturēts saskaņā ar šā likuma 12. panta pirmās daļas 2. punktu.

**21. pants.** **Pienākumi un ierobežojumi, kas izriet no fiziskās personas atbrīvošanas no parādsaistībām**

(1) Pēc dienas, kad maksātnespējas reģistrā izdarīts ieraksts par fiziskās personas atbrīvošanu no parādsaistībām, fiziskajai personai ir šādi pienākumi:

1) turpināt pildīt saistības, no kurām parādnieks nav atbrīvots;

2) triju mēnešu laikā sociālajā dienestā apmeklēt sākotnējo konsultāciju, lai pārrunātu savas situācijas uzlabošanai veicamos pasākumus;

3) divus gadus regulāri, bet ne retāk kā reizi ceturksnī sociālajā dienestā apmeklēt konsultācijas, lai pārrunātu savas situācijas uzlabošanai veicamos pasākumus;

4) ja parādniekam nav darba tiesisko vai tām līdzvērtīgu attiecību vai viņš neveic patstāvīgu saimniecisko darbību, ja objektīvi iespējams, nekavējoties uzsākt darba tiesiskās vai tām līdzvērtīgas attiecības, patstāvīgu saimniecisko darbību vai reģistrēties Nodarbinātības valsts aģentūrā. Parādnieks triju mēnešu laikā zvērinātam notāram, kurš taisījis notariālo aktu par parādnieka atbrīvošanu no parādsaistībām, iesniedz kādu no šādiem apliecinājumiem:

a) izziņu par darba tiesisko vai tām līdzvērtīgu attiecību esību, tai skaitā norādot to darbības termiņu,

b) dokumentāru apliecinājumu par reģistrēšanos kā komersantam Latvijas Republikas Uzņēmumu reģistra vestā reģistrā vai kā saimnieciskās darbības veicējam Valsts ieņēmumu dienesta nodokļu maksātāju reģistrā,

c) dokumentus, kas objektīvi pamato darbnespēju,

d) Nodarbinātības valsts aģentūras lēmumu par bezdarbnieka statusa piešķiršanu.

(2) Sociālais dienests, nosūtot elektronisku paziņojumu, informē zvērinātu notāru, kurš taisījis notariālo aktu par fiziskās personas atbrīvošanu no parādsaistībām, par:

1) šā panta pirmās daļas 2. punktā minētās konsultācijas apmeklējumu – piecu darbdienu laikā no apmeklējuma;

2) neierašanos uz šā panta pirmās daļas 3. punktā minēto konsultāciju – piecu darbdienu laikā no neapmeklētās konsultācijas dienas.

(3) Divus gadus no dienas, kad maksātnespējas reģistrā izdarīts ieraksts par fiziskās personas atbrīvošanu no parādsaistībām, fiziskajai personai, kura atbrīvota no parādsaistībām, ir aizliegts uzņemties saistības, kas atbilst šā likuma 6. panta pirmās daļas 3. punktā minētajām pazīmēm.

(4) Divus gadus no dienas, kad maksātnespējas reģistrā izdarīts ieraksts par fiziskās personas atbrīvošanu no parādsaistībām, ar attiecīgo fizisko personu, kura atbrīvota no parādsaistībām, ir aizliegts nodibināt no patērētāja kreditēšanas līguma izrietošas saistības.

(5) Ja šajā pantā noteikto pienākumu pildīšanas un ierobežojumu ievērošanas laikā fiziskā persona nomirst, statuss par fiziskās personas atbrīvošanu no parādsaistībām nezūd, ja vien netiek konstatēts pamats atcelt fiziskās personas atbrīvošanu no parādsaistībām.

**22. pants. Fiziskās personas atbrīvošanas no parādsaistībām atcelšana**

(1) Kreditors vai cita persona, kuras likumiskās tiesības ir aizskartas, var iesniegt tiesā pieteikumu par fiziskās personas atbrīvošanas no parādsaistībām atcelšanu.

(2) Zvērināts notārs, kurš taisījis notariālo aktu par fiziskās personas atbrīvošanu no parādsaistībām, iesniedz tiesā pieteikumu par fiziskās personas atbrīvošanas no parādsaistībām atcelšanu, ja ir saņemts sociālā dienesta elektroniskais paziņojums par neierašanos uz šā likuma 21. panta pirmās daļas 2. vai 3. punktā minēto konsultāciju vai nav saņemts kāds no šā likuma 21. panta pirmās daļas 4. punkta apakšpunktos minētajiem apliecinājumiem. Pieteikuma iesniegšana tiesā nav pārsūdzama.

(3) Pieteikumu par fiziskās personas atbrīvošanas no parādsaistībām atcelšanu iesniedz saprātīgā termiņā pēc tam, kad kreditors vai cita persona, kuras likumiskās tiesības ir aizskartas, uzzinājusi par pamatu šāda pieteikuma iesniegšanai, bet ne vēlāk kā divu gadu laikā no dienas, kad maksātnespējas reģistrā izdarīts ieraksts par fiziskās personas atbrīvošanu no parādsaistībām.

(4) Zvērināts notārs pieteikumu par fiziskās personas atbrīvošanas no parādsaistībām atcelšanu iesniedz nekavējoties pēc tam, kad saņemts sociālā dienesta elektroniskais paziņojums par neierašanos uz šā likuma 21. panta pirmās daļas 2. vai 3. punktā minēto konsultāciju vai šā likuma 21. panta pirmās daļas 4. punktā noteiktajā termiņā nav saņemts kāds no tā apakšpunktos minētajiem apliecinājumiem.

(5) Pieteikumu par fiziskās personas atbrīvošanas no parādsaistībām atcelšanu var iesniegt, ja:

1) fiziskā persona ir atbrīvota no parādsaistībām;

2) nav notecējis šā panta trešajā un ceturtajā daļā minētais termiņš šāda pieteikuma iesniegšanai.

(6) Pieteikumu par fiziskās personas atbrīvošanas no parādsaistībām atcelšanu nevar iesniegt un fiziskās personas atbrīvošana no parādsaistībām nav atceļama, ja fiziskā persona šā likuma 21. pantā noteiktos pienākumus nav izpildījusi, jo ir mirusi.

(7) Pieteikumu par fiziskās personas atbrīvošanas no parādsaistībām atcelšanu tiesa izskata Civilprocesa likumā noteiktajā kārtībā.

(8) Zvērināts notārs, kurš taisījis notariālo aktu par fiziskās personas atbrīvošanu no parādsaistībām, tiesas noteiktajā termiņā vai kopā ar pieteikumu par fiziskās personas atbrīvošanas no parādsaistībām atcelšanu iesniedz tiesā notariālā akta par fiziskās personas atbrīvošanu no parādsaistībām un citu lietas materiālu atvasinājumus.

(9) Fiziskās personas atbrīvošanu no parādsaistībām atceļ, ja pastāv kāds no šādiem apstākļiem:

1) fiziskā persona neievēro šā likuma 21. pantā noteiktos pienākumus un ierobežojumus;

2) parādnieks pieteikumā par fiziskās personas atbrīvošanu no parādsaistībām ir sniedzis nepatiesas ziņas un tā rezultātā fiziskā persona nepamatoti atbrīvota no parādsaistībām.

**23. pants. Sekas, kas rodas, atceļot fiziskās personas atbrīvošanu no parādsaistībām**

Ja fiziskās personas atbrīvošanu no parādsaistībām atceļ, tiek atjaunotas visas parādsaistības, kas bija spēkā dienā, kad tika iesniegts pieteikums, uz kura pamata fiziskā persona atbrīvota no parādsaistībām.

Likums stājas spēkā 2021. gada 1. janvārī.

Ministru prezidenta biedrs,

tieslietu ministrs

J. Bordāns